पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। वही मकान, वही कमरा और पंखा भी वही। फर्क सिर्फ इतना था कि श्वेता कॉम्प्लेक्स स्थित मकान में जब दाखिल हुए तो परिजनों को फंदे पर दूसरा बेटा नजर आया। आज से ठीक सात महीने पहले परिजनों ने इसी फंदे से छोटे बेटे की लाश उतारी थी। परिजन भी नहीं जानते कि युवक ने यह कदम क्यों उठाया। अब शाहपुरा पुलिस इस सवाल का जवाब तलाश रही है।
ई-7 अरेरा कॉलोनी निवासी आरसी अग्रवाल स्वास्थ्य विभाग के रिटायर्ड अधिकारी हैं। एएसआई पीएस पवार ने बताया कि उनका 28 वर्षीय बेरोजगार बेटा अरुण शनिवार रात अपने घर से निकल गया था। देर रात तक जब वह घर नहीं लौटा तो परिजनों ने उसकी तलाश शुरू की। रविवार सुबह अरुण का छोटा भाई अर्पित उसे तलाशते हुए त्रिलंगा स्थित श्वेता कॉम्प्लेक्स के अपने फ्लैट पर पहुंचा।
फ्लैट का दरवाजा अंदर से बंद था। दस्तक देने के बाद भी जब दरवाजा नहीं खुला तो उसने खिड़की का कांच तोड़ा, फिर ग्रिल हटाकर अंदर दाखिल हुआ। यहां पता चला कि पंखे पर फंदा बनाकर अरुण ने फांसी लगा ली थी। इसकी जानकारी उसने फौरन परिजनों और शाहपुरा पुलिस को दी। मौके पर पहुंची पुलिस ने शव पोस्टमार्टम के लिए भेज दिया। पुलिस को कमरे से कोई सुसाइड नोट नहीं मिला है।
एक ही घर, एक ही कमरा
एएसआई के मुताबिक 31 अक्टूबर 2012 की सुबह पुलिस ने इसी कमरे से अरुण के छोटे भाई वरुण का शव बरामद किया था। वह एक निजी स्कूल में बतौर कंप्यूटर ऑपरेटर पदस्थ था। रातभर घर न लौटने पर परिजन उसे तलाशते हुए यहां पहुंचे तो घटना का पता चला था। पुलिस को उसके पास से एक सुसाइड नोट भी मिला था, जिसमें उसने परिजनों से इस कदम के लिए माफी मांगते हुए एक युवती का भी जिक्र किया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn